Rom 11:25-27 speel vandag ’n geweldige belangrike rol in die manier hoe mense kyk na wêreldgebeure, die eindtyd en Jode! Soveel so dat dit lyk of te veel van hierdie enkele teks afhang — asof ’n hele teologie en mense se wêreldbeeld (in ’n groot mate) daarvan afhang. Hierdie artikel bevraagteken al 4 van die bekendste tradisionele interpretasies van hierdie teks op ’n grondliggende manier. Die manier hoe hierdie teks hier uitgelê word, is dus ’n boodskap wat baie mense nie vandag sal wil hoor nie — en dit sluit evangeliese gelowiges in! Die vraag is, hoe bereid is jy om erns te maak met hierdie teks en hoe bereid is jy om vooropgestelde idees op die spel te plaas? Hierdie artikel is nie maar net nog ’n opinie nie, maar die resultaat van baie ure se navorsing en biddende nabetragting. Die akademiese weergawe hiervan is hier (proefskrif) en hier (artikel) beskikbaar. Ek gaan dus nie bronne hier vermeld nie, maar slegs ’n opsomming gee van die hooflyne van interpretasie van hierdie gedeelte. Lees dus hierdie artikel sorgvuldig deur en wees voorbereid daarop om hierdie teks op ’n totaal ander manier te lees as wat jy tot nou toe het. Maak ook seker dat jy die kruisverwysings en die tekste ter sprake deeglik bestudeer. Hierdie artikel gaan vra dat jy weer moet dink oor baie tekste wat jy dalk op ’n sekere manier verstaan.